Dorf Mølle
Dorf Møllegård ligger 7 km nord for Dronninglund, i kanten af Dronninglund Storskov og på kanten af Jyske Ås. Dorf Møllegård er et af de ganske få dobbeltfungerende mølleanlæg i Danmark. Anlægget rummer både fungerende vandmølle, fungerende vindmølle og et firelænget gårdkompleks med arkitekttegnet stuehus fra 1925 og udbygninger fra perioden 1870 til 1925. Dorf Møllegård fungerer i dag som et statsanerkendt museum under Museum for Forsyning og Bæredygtighed.
Dorf Vandmølle kan spores tilbage til 1664, men kan være ældre. Vandmøllen hørte frem til 1833 under Dronninglund Slot, tidligere Hundslund Kloster, men blev i 1833 solgt til selveje. Dorf Vandmølle havde frem til 1922 et overfaldshjul monteret, hvilket sikrede den bedst mulige udnyttelse af vandets kraft.
I 1922 afmonteredes vandhjulet, og der installeredes en turbine i stedet. Turbinen drev en dynamo, som leverede strøm til både vandmøllen, stuehuset og en del af udbygningerne helt frem til 1997. Strømmen der blev genereret var jævnstrøm 110 v. Turbinen og dynamoen kan stadig ses i Dorf Vandmølle, og systemet forsyner stadig to lamper og et hejseværk i vandmøllen. Frem til 1870 boede møllerfamilien i vandmøllens små fugtige rum. I 1870 flyttede møllerfamilien op i det nye stuehus, og i stedet kom møllersvenden og hans familie til at bo i vandmøllen. Vandmøllen blev brugt til beboelse frem til 1925, og malede korn frem til 1963.
Dorf Vindmølle, som er en hollandsk kældermølle, blev opført i 1887. Vindmøllen blev opført som hjælpemølle til vandmøllen, der i perioder med lav vandstand eller hård frost kunne være svær at holde i gang. Den hollandske vindmølles hat kan drejes så vinden rammer den helt rigtigt – hvilket øger effektiviteten – tidligere måtte hele møllen drejes, hvilket var et noget mere møjsommeligt projekt. Vindmøllen malede korn frem til 1952, men maler dog fortsat korn når museet har større arrangementer.
Ud over de to fungerende møller rummer kulturmiljøet den firelængede Dorf Møllegård, som blev bygget i 1870. Siden er der sket en del forandringer, da stuehuset fra 1870 blev revet ned og erstattet af et nyt i perioden 1921-1925, samtidig med at udhuslængerne blev modificeret.
Det nye stuehus blev tegnet af arkitekt Charles Jensen, der er meget kendt i lokalområdet. Stuehuset er tegnet i Bedre Byggeskik, og har er grundplan på næsten 300 m2 samt næsten fuld kælder og 1. sal. Stuehuset står i sin autentiske form, og er indrettet som i 1930'erne. Samtidig med opførelsen af stuehuset i begyndelsen af 1920'erne blev kostaldslængen gjort bredere og forlænget. Den kom dermed til at rumme 17 dobbeltkobåse samt flere kalvebokse. Laden blev også gjort både længere og bredere, hvilket ses på den indvendige konstruktion. Både kostald, lade og hestestald står i deres originale form i dag.
I den gamle svinestald og vognport er der i dag indrettet udstillingslokale og billetsalg med butik og café. Hele møllegårdskomplekset blev i 1997 til museum.